માનસીબેન નાટકમાં હિન્દીમાં મરાઠી લઢણ ઉપરાંત ગુજરાતી, અંગ્રેજી, બંગાળી જેમ વિવિધ ભાષાઓમાં સંવાદો બોલે છે. આનંદીબાઈના જીવનના અનેક સંઘર્ષોની વચ્ચે પણ એક ખરેખરી આનંદી સ્ત્રી તરીકેનું તેમનું નિરુપણ અદ્રુત છે. એક પરિસ્થિતિમાંથી બીજી પરિસ્થિતિમાં જવા પ્રોપ તરીકે તેમણે વાપરેલો મરાઠી શબ્દ ‘અસો..’ ખૂબ મીઠ્ઠો લાગે છે. નાટક ખૂબ સરસ રીતે લખાયું છે. માનસીબેન આ દોઢ કલાકમાં અનેક લાગણીઓ લઈને ઉભરે છે, સ્ટેજ પર એ એકલા છે એવું ક્યારેય નથી લાગ્યું. મને નાટક જોયા પછી વિચાર આવેલો કે ‘ચાલ મન જીતવા જઈએ’ જે સંદેશ ખૂબ લાઉડ રીતે આપવાનો પ્રયત્ન કરે છે, જે વાતોને એ ઘૂંટી ઘૂંટીને ઘાટ્ટી કરે છે એમાંની ઘણી વાતો આનંદીના જીવનના નિરુપણ મારફત આ નાટક શોરબકોર વગર સંવાદોમાં કેવી સરળતાથી – સહજતાથી મૂકી આપે છે! સહેજ પણ લાઉડ બન્યા વગર..